Националната агенция за приходите (НАП) обработва лични данни за целите на изпълнението на законоустановените ѝ функции по чл. 3 от ***Закона за Националната агенция за приходите*** (ЗНАП), при съблюдаване на принципите за законосъобразност и пропорционалност на обработваните лични данни, както и за обработване на лични данни за конкретни, точно определени и законни цели. Гражданите имат право да получат от НАП, в качеството ѝ на администратор на лични данни, информация относно обработването на личните им данни чрез подаване на заявление, на основание чл. 37б от ***Закона за защита на личните данни*** (ЗЗЛД).

Заявлението следва да съдържа следните задължителни реквизити:

1. име, адрес, единен граждански номер или личен номер на чужденец или друг аналогичен идентификатор, или други идентификационни данни на физическото лице, определени от администратора, във връзка с извършваната от него дейност;

2. описание на искането;

3. предпочитана форма за получаване на информация при упражняване на правата по чл. 15 - 22 от Регламент (ЕС) 2016/679;

4. подпис, дата на подаване на заявлението и адрес за кореспонденция.

В случаите, когато заявлението се подава от упълномощено лице към заявлението се прилага и нотариално заверено пълномощно.

Заявлението се подава:

1. **Лично,** на хартиен носител – в деловодството на Централно управление (ЦУ) на НАП, в деловодствата на Териториалните дирекции на НАП (ТД на НАП) и офисите към съответната ТД на НАП;

2. **С писмо  -** на адреса на съответната структура на НАП – ЦУ на НАП, ТД на НАП и офиси към ТД на НАП;

3. **По електронен път** - на официалния имейл адрес на съответните структури на НАП - <https://nap.bg/page?id=24>. При подаване на заявление по този начин, то трябва да бъде подписано с квалифициран електронен подпис.

Компетентните органи в структурата на НАП за разглеждане на заявления за достъп до лични данни са:

1. изпълнителният директор на НАП или оправомощени от него лица, в случаите, когато личните данни се обработват в ЦУ на НАП и дирекциите ОДОП;
2. териториалните директори в случаите, когато личните данни се обработват в съответната ТД на НАП.

Срокът за произнасяне по заявлението е едномесечен, считано от деня на постъпването му в НАП. При необходимост от удължаване на срока заявителя се уведомява писмено.

При нарушение на правата на гражданите, във връзка с обработване на техни данни, може да бъде сезирана Комисията за защита на личните данни.